PRIENŲ RAJONO SAVIVALDYBĖS administracijos

švietimo IR SPORTO skyrius

Biudžetinė įstaiga. Laisvės a. 12, LT-59126 Prienai,

tel. (8 319) 61 134, el. p. rimvydas.zailskas@prienai.lt.

Duomenys kaupiami ir saugomi Juridinių asmenų registre, kodas 288742590

___________________________________________________________________________________________________________

Prienų rajono savivaldybės tarybai

SPRENDIMO „DĖL PRIENŲ RAJONO SAVIVALDYBĖS BENDROJO UGDYMO MOKYKLŲ DIDŽIAUSIO LEISTINO PAREIGYBIŲ SKAIČIAUS PATVIRTINIMO“ PROJEKTO AIŠKINAMASIS RAŠTAS

Sprendimo projekto tikslas:

Įgyvendinti Biudžetinių įstaigų įstatymo nuostatas.

Uždavinys:

Patvirtinti kiekvienos Prienų rajono savivaldybės bendrojo ugdymo mokyklos didžiausią leistiną pareigybių (etatų) skaičių.

Siūlomos teisinio reguliavimo nuostatos:

Projektas parengtas vadovaujantis Lietuvos Respublikos biudžetinių įstaigų įstatymo 4 straipsnio 3 dalies 7 punktu, 9 straipsnio 2 dalies 4 punktu, Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679, 6.2.2 papunkčiu, Profesinio orientavimo teikimo tvarkos aprašu, patvirtintu Lietuvos Respublikos Vyriausybės 2022 m. rugpjūčio 24 d. nutarimu Nr. 847 „Dėl Profesinio orientavimo teikimo tvarkos aprašo patvirtinimo“.

Laukiami rezultatai:

Atsižvelgiant į galiojančius teisės aktus ir bendrojo ugdymo mokyklų prašymus bus pakeistas Prienų r. bendrojo ugdymo mokyklų maksimalus pareigybių skaičius. Šiuo sprendimo projektu siekiama sudaryti sąlygas bendrojo ugdymo mokykloms kokybiškai organizuoti veiklą.

Kiti sprendimui priimti reikalingi pagrindimai, skaičiavimai ar paaiškinimai:

Biudžetinių įstaigų įstatymo 9 straipsnio 2 dalies 4 punktas nustato, kad viena iš biudžetinės įstaigos vadovo pareigų yra tvirtinti biudžetinės įstaigos struktūrą ir pareigybių sąrašą, neviršijant nustatyto didžiausio leistino pareigybių skaičiaus, kurį nustato biudžetinės įstaigos steigėjas. Savivaldybės taryba, įgyvendindama savininko teises ir pareigas, pagal kompetenciją patvirtina didžiausią leistiną pareigybių skaičių, o mokyklos vadovas, atsižvelgdamas į nustatytą leistiną pareigybių skaičių, tvirtina įstaigos pareigybių (etatų) sąrašą. Bendrojo ugdymo mokyklų mokytojų pareigybės (etatai) apskaičiuojami Švietimo valdymo informacinėje sistemoje (SVIS) einamųjų metų rugsėjo 1 d. pagal Mokymo lėšų apskaičiavimo, paskirstymo ir panaudojimo tvarkos aprašą, patvirtintą Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, ir ugdymo planą. Atsižvelgiant į SVIS sistemos duomenis ir Prienų rajono savivaldybės bendrojo ugdymo mokyklų ugdymo planus, mokykloms tvirtinama 253,89 mokytojo pareigybės.

Nuo 2023 m. rugsėjo 1 d. pasikeitus Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nuostatoms, reglamentuojančioms valandų skaičių, skirtą mokytojų, dirbančių pagal ikimokyklinio ir priešmokyklinio ugdymo programas, tiesioginiam ir netiesioginiam darbui su mokiniais, pasikeitė jų pareigybių skaičius. Šių mokytojų darbo laikas per savaitę yra 36 valandos, iš jų: 31 valanda per savaitę bus skiriama tiesioginiam darbui su mokiniais (anksčiau buvo 32 valandos), 5 valandos – netiesioginiam darbui su mokiniais (darbams planuoti, dokumentams, susijusiems su ugdymu, rengti, bendradarbiauti su mokytojais, tėvais (globėjais) ugdymo klausimais ir kt.) (anksčiau buvo 4 valandos).

Dėl padidėjusio mokinių, turinčių specialiųjų ugdymo poreikių, ir mokinių, kuriems Švietimo pagalbos tarnybos sprendimu skirta padėjėjo pagalba, skaičiaus padidėjo švietimo pagalbos pareigybių skaičius: Prienų r. Jiezno gimnazijoje – 1,55 pagalbos specialisto pareigybės (0,35 logopedo pareigybės, 0,3 specialiojo pedagogo pareigybės, 0,9 mokytojo padėjėjo pareigybės), Prienų r. Veiverių T. Žilinsko gimnazijoje – 0,51 mokytojo padėjėjo pareigybės, Prienų „Ąžuolo“ progimnazijoje – 2,63 mokytojo padėjėjo pareigybės, Prienų „Revuonos“ pagrindinėje mokykloje – 2,95 mokytojo padėjėjo pareigybės, Prienų r. Pakuonio pagrindinėje mokykloje – 1,25 mokytojo padėjėjo pareigybės.

Padidėjo kitų pareigybių skaičius Prienų r. Veiverių T. Žilinsko gimnazijoje – 0,78 pareigybės (0,18 pailgintos dienos grupės mokytojo pareigybės, 0,6 priešmokyklinio ugdymo grupės mokytojo padėjėjo pareigybės). Sumažėjo kitų pareigybių skaičius: Prienų „Ąžuolo“ progimnazijoje – 1 pareigybe; Prienų r. Pakuonio pagrindinėje mokykloje – 0,1 pareigybės; Prienų „Revuonos“ pagrindinėje mokykloje – 4 pareigybėmis (reorganizavus Prienų „Revuonos“ pagrindinės mokyklos Šilavoto pradinio ugdymo skyrių sumažėjo buhalterio, darbininko, valytojo, budėtojo, šilumos punkto operatoriaus pareigybės).

Lėšų poreikis:

Bendrojo ugdymo mokyklų mokytojų pareigybės finansuojamos iš specialios tikslinės dotacijos (mokymo lėšų). Ikimokyklinio ir priešmokyklinio ugdymo mokytojų pareigybės, pareigybės ugdymo procesui organizuoti ir valdyti bei švietimo pagalbai teikti finansuojamos iš savivaldybės biudžeto ir iš specialios tikslinės dotacijos (mokymo lėšų). Kitos pareigybės finansuojamos iš savivaldybės biudžeto. Papildomoms švietimo pagalbos specialistų, mokytojų padėjėjų bei kitoms pareigybėms 2023 m. reikės pridėti 38 545 eurus iš savivaldybės biudžeto: Prienų r. Jiezno gimnazijai – 6 272 eurus, Prienų r. Veiverių T. Žilinsko gimnazijai – 5 100 eurų, Prienų „Ąžuolo“ progimnazijai – 12 543 eurus, Prienų „Revuonos“ pagrindinei mokyklai – 11 630 eurų, Prienų r. Pakuonio pagrindinei mokyklai – 3 000 eurų.

Lyginamasis variantas: pridedamas.

Skyriaus vyriausioji specialistė,

pavaduojanti skyriaus vedėją	Virginija Zujienė